钦定古今图书集成/明伦汇编/官常典/第646卷 > 王涣 任峻 > 童恢
## 钦定古今图书集成/明伦汇编/官常典/第646卷 > 王涣 任峻 > 童恢

按《后汉书循吏传》：“恢字汉宗，琅邪姑幕人也。少仕州
郡为吏，辟公府，除不其令。吏人有犯违禁法，辄随方
晓示。若吏称其职，人行善事者，皆赐以酒肴之礼，以
劝励之。耕织种收，皆有条章。一境清静，牢狱连年无
囚。比县流人归化，徙居二万馀户。民尝为虎所害，乃
设槛捕之，生获二虎。恢闻而出，咒虎曰：‘天生万物，惟
人为贵。虎狼当食六畜，而残暴于人。《王法》杀人者死，
伤人则论法。汝若是杀人者，当垂头服罪，自知非者，
当号呼称冤’。”一虎低头闭目，状如震惧，即时杀之。其
一视恢，鸣吼踊跃自奋，遂令放释，吏人为之歌颂。青
州举尤异，迁丹阳太守，暴疾而卒。